CELEX: 32015D1937
Language: sk
Date: 2015-10-21 00:00:00
Title: Rozhodnutie Komisie (EÚ) 2015/1937 z 21. októbra 2015, ktorým sa zriaďuje nezávislá Európska fiškálna rada s poradnou funkciou

28.10.2015   
            
            
               SK
            
            
               Úradný vestník Európskej únie
            
            
               L 282/37
            
         ROZHODNUTIE KOMISIE (EÚ) 2015/1937
   z 21. októbra 2015,
   ktorým sa zriaďuje nezávislá Európska fiškálna rada s poradnou funkciou
   EURÓPSKA KOMISIA,
   so zreteľom na Zmluvu o Európskej únii a na Zmluvu o fungovaní Európskej únie,
   keďže:
   
               (1)
            
            
               Cieľom Paktu stability a rastu je zabezpečiť rozpočtovú disciplínu v celej Únii a stanoviť rámec na predchádzanie a nápravu nadmerného deficitu verejných financií, keďže posilnenie dohľadu nad rozpočtovými politikami sa uplatňuje na členské štáty, ktorých menou je euro.
            
         
               (2)
            
            
               Súvisiace právomoci udelené Komisii a Rade, pokiaľ ide o mnohostranný rámec dohľadu, sú zakotvené v základných zmluvách aj v sekundárnych právnych predpisoch Únie.
            
         
               (3)
            
            
               V správe piatich predsedov s názvom „Dobudovanie hospodárskej a menovej únie v Európe“ sa navrhuje posilnenie súčasného rámca správy hospodárskych záležitostí pomocou vytvorenia Európskej fiškálnej rady s poradnou funkciou. Fiškálna rada by mala v poradnej funkcii prispievať k vykonávaniu funkcií Komisie v rámci mnohostranného dohľadu v eurozóne. Týmto nie sú dotknuté právomoci Komisie vyplývajúce zo zmluvy.
            
         
               (4)
            
            
               Fiškálna rada by mala poskytnúť Komisii hodnotenie vykonávania fiškálneho rámca Únie, najmä pokiaľ ide o horizontálnu konzistentnosť rozhodnutí a vykonávanie rozpočtového dohľadu, prípady obzvlášť závažného nedodržiavania pravidiel a vhodnosť súčasných zámerov fiškálnej politiky v eurozóne a na národnej úrovni.
            
         
               (5)
            
            
               Keďže Pakt stability a rastu sa zameriava na národné rozpočty a nestanovuje celkové fiškálne zámery, fiškálna rada by mala takisto prispieť v rámci Komisie k informovanejšej diskusii o celkových dôsledkoch rozpočtových politík v eurozóne a na národnej úrovni v rámci pravidiel Paktu stability a rastu, a to v záujme dosiahnutia primeraných fiškálnych zámerov v eurozóne.
            
         
               (6)
            
            
               Európska fiškálna rada by mala plniť svoje úlohy nezávisle a pripravovať svoje vyjadrenia nezávisle od akejkoľvek vnútroštátnej alebo európskej inštitúcie, orgánu, úradu alebo agentúry. Jej sekretariát by mal byť na administratívne účely pridelený ku generálnemu sekretariátu Komisie.
            
         ROZHODLA TAKTO:
   Článok 1
   Zriadenie
   Zriaďuje sa nezávislá Európska fiškálna rada (ďalej len „fiškálna rada“).
   Článok 2
   Poslanie a úlohy
   1.   Fiškálna rada v poradnej funkcii prispieva k výkonu funkcií Komisie v rámci mnohostranného fiškálneho dohľadu, ako je stanovené v článkoch 121, 126 a 136 ZFEÚ, pokiaľ ide o eurozónu.
   2.   Fiškálna rada vykonáva na účely odseku 1 tieto úlohy:
   
               a)
            
            
               Fiškálna rada poskytuje Komisii hodnotenie vykonávania fiškálneho rámca Únie, najmä pokiaľ ide o horizontálnu konzistentnosť rozhodnutí a vykonávanie rozpočtového dohľadu, prípady obzvlášť závažného nedodržiavania pravidiel a vhodnosť súčasných zámerov fiškálnej politiky v eurozóne a na národnej úrovni. V tomto hodnotení môže fiškálna rada predkladať aj návrhy na budúci vývoj fiškálneho rámca Únie;
            
         
               b)
            
            
               Fiškálna rada na základe ekonomického úsudku poskytuje Komisii poradenstvo, ktoré zámery budúcej fiškálnej politiky sú vhodné pre eurozónu ako celok. Môže poskytovať Komisii poradenstvo týkajúce sa vhodných národných fiškálnych zámerov, ktoré sú v súlade s jej stanoviskami o súhrnných fiškálnych zámeroch eurozóny v rámci pravidiel Paktu stability a rastu. V prípade, že zistí riziká ohrozujúce riadne fungovanie hospodárskej a menovej únie, fiškálna rada priloží k svojmu stanovisku aj konkrétne odôvodnenie, pokiaľ ide o možnosti politiky dostupné v rámci Paktu stability a rastu;
            
         
               c)
            
            
               Fiškálna rada spolupracuje s vnútroštátnymi fiškálnymi radami uvedenými v článku 6 ods. 1 písm. b) smernice Rady 2011/85/EÚ (1). Spolupráca medzi fiškálnou radou a vnútroštátnymi fiškálnymi radami je zameraná najmä na výmenu najlepších postupov a na uľahčenie spoločného porozumenia v otázkach, ktoré sa týkajú fiškálneho rámca Únie.
            
         
               d)
            
            
               Na žiadosť predsedu fiškálna rada poskytuje ad hoc poradenstvo.
            
         Článok 3
   Zloženie
   1.   Fiškálna rada sa skladá z predsedu a štyroch členov.
   2.   Predseda zodpovedá za dohľad nad plnením úloh zverených fiškálnej rade a zabezpečuje jej riadne fungovanie. Predseda/predsedníčka zvoláva zasadnutia fiškálnej rady a predsedá im. Predsedu a jedného člena vymenúva Komisia na návrh predsedu po porade s podpredsedom pre euro a sociálny dialóg a komisárom pre hospodárske a finančné záležitosti, dane a clá. Ďalších troch členov menuje Komisia na návrh predsedu a po konzultáciách s vnútroštátnymi fiškálnymi radami, Európskou centrálnou bankou a pracovnou skupinou pre Euroskupinu. Na všetkých členov fiškálnej rady, vrátane predsedu, sa uplatňuje politika rovnakých príležitostí.
   3.   Predseda a členovia fiškálnej rady musia byť známi medzinárodní odborníci vymenovaní na základe zásluh, kvalifikácie, znalostí makroekonomiky a verejných financií a skúseností relevantných pre fiškálnu politiku a rozpočtové riadenie.
   4.   Členovia fiškálnej rady sa vymenúvajú na obdobie troch rokov, ktoré možno jedenkrát predĺžiť.
   5.   Predseda a členovia Komisie sú vymenúvaní ako osobitní poradcovia, ktorých štatút a odmeňovanie sú vymedzené podľa článkov 5, 123 a 124 Podmienok zamestnávania ostatných zamestnancov Európskej únie.
   6.   Cestovné náklady a diéty, ktoré vzniknú predsedovi a členom fiškálnej rady, uhrádza Komisia v súlade s ustanoveniami platnými v rámci Komisie. Náhrady za uvedené výdavky sa poskytujú v medziach dostupných rozpočtových prostriedkov, ktoré sú pridelené v rámci ročného postupu prideľovania finančných prostriedkov.
   7.   Fiškálnej rade pomáha sekretariát pozostávajúci z vedúceho sekretariátu a špecializovaných podporných pracovníkov. Sekretariát je na administratívne účely pridelený ku generálnemu sekretariátu a je zodpovedný za tieto činnosti:
   
               a)
            
            
               pomáhať pri rozhodovacom procese fiškálnej rady, a to prípravou zasadnutí fiškálnej rady, skúmaním dokumentov na prerokovanie a monitorovaním pokroku práce na základe priorít stanovených fiškálnou radou;
            
         
               b)
            
            
               poskytovať fiškálnej rade vysoko kvalitnú analytickú, štatistickú, administratívnu a logistickú podporu pod vedením predsedu;
            
         
               c)
            
            
               zabezpečovať spoluprácu s vnútroštátnymi fiškálnymi radami, potrebnú na podporu poslania a úloh fiškálnej rady v súlade s článkom 2.
            
         8.   Funkciu vedúceho sekretariátu vykonáva hlavný ekonomický analytik ustanovený rozhodnutím C(2015) 2665. Medzi jeho/jej úlohy patrí príprava zriadenia fiškálnej rady. Ostatní členovia sekretariátu sú úradníci, dočasní zamestnanci, zmluvní zamestnanci, vyslaní národní experti, ktorých vyberie vedúci sekretariátu po dohode s predsedom. Všetci členovia sekretariátu sa vyberajú na základe vysokej úrovne kvalifikácie a skúseností v oblastiach relevantných pre činnosť fiškálnej rady a musia byť pridelení alebo priradení.
   Článok 4
   Nezávislosť
   1.   Pri výkone svojich úloh členovia fiškálnej rady konajú nezávisle a nevyhľadávajú ani neprijímajú pokyny od inštitúcií či orgánov Únie, od žiadnej vlády členského štátu ani od iného verejného či súkromného subjektu. Členovia sekretariátu prijímajú pokyny iba od fiškálnej rady.
   2.   Členovia fiškálnej rady musia oznámiť akýkoľvek potenciálny konflikt záujmov vo vzťahu ku konkrétnemu posúdeniu alebo vyjadreniu predsedovi, ktorý prijme primerané opatrenie a môže rozhodnúť o tom, že uvedený člen sa nezúčastní na príprave a prijatí príslušného posúdenia alebo vyjadrenia. Pokiaľ ide o predsedu, všetky podobné problémy sa riešia rozhodnutím fiškálnej rady.
   Článok 5
   Fungovanie
   1.   Fiškálna rada prijíma stanovisko len vtedy, ak sú prítomní aspoň traja členovia vrátane predsedu. Fiškálna rada sa usiluje prijímať stanoviská v čo najväčšej miere konsenzom. Ak nie je možné dosiahnuť konsenzus, rozhodne jednoduchou väčšinou svojich členov prítomných na zasadnutí vrátane predsedu, pričom sa hlasy tých, ktorí sa zdržali, nepočítajú. V prípade rovnosti hlasov má predseda rozhodujúci hlas.
   2.   Fiškálna rada prijme svoj rokovací poriadok.
   3.   Fiškálna rada vykonáva svoju činnosť v súlade so svojím rokovacím poriadkom. Zasadnutia Rady sú neverejné.
   4.   Medzi fiškálnou radou a príslušnými útvarmi Komisie sa uzatvorí memorandum o porozumení, ktorým sa stanovia praktické modality, pokiaľ ide o rozsah a prostriedky spolupráce, čo zahŕňa najmä prístup k príslušným informáciám.
   Článok 6
   Transparentnosť
   Fiškálna rada zverejňuje výročnú správu o svojej činnosti, ktorá obsahuje zhrnutie stanovísk a hodnotení poskytnutých Komisii.
   Článok 7
   Záverečné ustanovenia
   Toto rozhodnutie nadobúda účinnosť 1. novembra 2015.
   
      V Bruseli 21. októbra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Smernica Rady 2011/85/EÚ z 8. novembra 2011 o požiadavkách na rozpočtové rámce členských štátov (Ú. v. EÚ L 306, 23.11.2011, s. 41.)